Tractatus (Zeno Veronensis)/2-22
(PL 11 0476C) TRACTATUS XXXII. Invitatio ad fontem III.

(0478A)
Eia quid statis, fratres, vestram quos per fidem genitalis unda concepit, per sacramenta iam parturit, ad Desiderata quantocius festinate. Solemnis hymnus ecce iam canitur: ecce vox infantum et dulcis vagitus auditur: ecce parientis uno de ventre clarissima turba procedit. Nova res, ut iure spiritali unusquisque nascatur. Ultra currite ad matrem, quae tunc non laborat, si quos parit, numerare non possit. Intrate ergo, intrate felices, omnes simul subito futuri lactantes.